[{"text_idx": "#000001", "text": "Mendiko hezeguneak ezagutarazteko irteera gidatua egingo du Geoparkeak otsailaren 9an"}, {"text_idx": "#000004", "text": "Hezeguneen Munduko Egunaren harira, Euskal Kostaldeko Geoparkeak mendi irteera gidatua antolatu du otsailaren 9rako, Aranzadi Zientzia Elkartearen laguntzarekin. \u201cGeoparkeko mendiko hezeguneak, bide ondoko oasi ezezagunak\u201d izenburupean, irteerak Geoparkeko mendialdeko hezegune berezi hauen balioa eta onurak eman nahi ditu ezagutzera."}, {"text_idx": "#000006", "text": "Hezeguneen Munduko Egunaren aurtengo leloa \u201cHezeguneak eta klima aldaketa\u201d da. Hain zuzen ere, hezeguneak ezinbesteko ekosistemak dira berotegi-efektuko gasen igorpenak egonkortzeko eta klima aldaketaren eragina murrizteko. Barnealdeko zenbait hezegunetan, zohikaztegietan hain zuzen, atmosferara igorritako karbonoaren %30 biltzen da, munduko baso guztietan baino bi aldiz gehiago. Hezeguneak karbono hustulekurik eraginkorrarenak dira."}, {"text_idx": "#000007", "text": "Aitzitik, azken 50 urteetan munduko hezeguneen %35 galdu egin da, sarritan, idortuta edo erreta, nekazaritzan erabiltzeko edo azpiegiturak eraikitzeko, mendeetan pilatu duten karbonoa atmosferara isuriz."}, {"text_idx": "#000008", "text": "Geoparkeko hezeguneen balio naturala ezagutaraztea eta klima aldaketaren aurka naturgune hauek duten garrantziaz jabetzea du helburu nagusi ekimenak."}, {"text_idx": "#000010", "text": "Hitzordua goizeko 10:00etan jarri da, Itziarko frontoian. Parte hartu nahi duten herritarrek aurrez eman behar dute izena helbidera idatziz. Ura eta oinetako eta arropa egokiak eramatea gomendatzen da."}]